Kaukasisk Albanien
Kaukasisk Albanien var en oldtidsstat i det østlige Transkaukasien mellem Kaukasus og Araksflodens nedre løb, der på sit højdepunkt synes at have omfattet størstedelen af det nuværende Aserbajdsjan.
Ifølge de klassiske geografer bestod befolkningen i Kaukasisk Albanien af 26 stammer, der fra omkring 100 f.Kr. var samlet under et persiskinspireret dynasti, men i de følgende århundreder blev behersket af skiftevis Romerriget og Iran. Ligesom georgierne og armenierne blev de kaukasiske albanere kristne i 300-tallet e.v.t., men efter arabernes erobring i 600-tallet blev de islamiseret, undtagen i områdets vestligste del, og indgik herefter i forskellige lokale småstater. I de arabiske kilder kendes Kaukasisk Albanien som Arran.
Kaukasisk Albanien har ingen forbindelse med Balkanstaten Albanien.